## Zakon o prestanku rada društvenog pravobranioca samoupravljanja

### NN 53/1990 (14.12.1990.), Zakon o prestanku rada društvenog pravobranioca samoupravljanja

# SABOR REPUBLIKE HRVATSKE

Na temelju člana 389. Ustava Republike Hrvatske, donosim

## UKAZ

### o proglašenju Zakona o prestanku rada društvenog pravobranioca samoupravljanja

Proglašava se Zakon o prestanku rada društvenog pravobranioca samoupravljanja
koji je Sabor Republike Hrvatske donio na sjednici Vijeća općina 6. prosinca
1990. i na sjednici Društveno-političkog vijeća 7. prosinca 1990.

Klasa: 011-01/90-02/48

Urbroj : 71-90-1

Zagreb, 10. prosinca 1990.

Predsjednik Republike Hrvatske

**dr. Franjo Tuđman, v. r.**

---

## ZAKON

### o prestanku rada društvenog pravobranioca samoupravljanja

Članak 1.

Društveni pravobranilac samoupravljanja Republike Hrvatske, društveni
pravobranilac samoupravljanja zajednice općina, društveni pravobranilac
samoupravljanja gradske zajednice općina i društveni pravobranilac samoupravljanja
općine prestaju radom 31. prosinca 1990.

Članak 2.

Dovršeni predmeti društvenog pravobranioca samoupravljanja predaju se
nadležnom arhivu, a nedovršeni predmeti radnom tijelu za predstavke i prijedloge
odgovarajuće skupštine društveno-političke zajednice.

Članak 3.

Nekretnine i sredstva rada kao i sva prava i obveze u svezi s tim nekretninama
i sredstvima društvenog pravobranioca samoupravljanja Republike Hrvatske
i društvenog pravobranioca samoupravljanja zajednice općina prenose se
na Republiku Hrvatsku, a društvenog pravobranioca samoupravljanja gradske
zajednice općina i društvenog pravobranioca samoupravljanja općina prenose
se na grad Zagreb odnosno na odgovarajuću općinu, shodnom primjenom Zakona
o načinu raspodjele imovine i o statusu radnika regionalnih zajednica općina
("Narodne novine", br. 19/90).

Članak 4.

Radnicima kod društvenog pravobranioca samoupravljanja prestaje radni
odnos 31. prosinca 1990. Radnike kod društvenog pravobranioca samoupravljanja
Republike Hrvatske i društvenog pravobranioca samoupravljanja zajednice
općina preuzet će 1. siječnja 1991. Ministarstvo pravosuđa i uprave, a
radnike kod društvenog pravobranioca samoupravljanja gradske zajednice
općina odnosno općine organ uprave nadležan za poslove opće uprave grada
Zagreba odnosno odgovarajuće općine. Preuzeti radnici iz stavka 2. ovoga
članka rasporedit će se bez natječaja u organe uprave i stručne službe
odgovarajućih društveno-političkih zajednica. Na radnike iz stavka 1. ovoga
članka koji ne budu raspoređeni u smislu stavka 3. ovoga članka shodno
se primjenjuju odredbe članka 381. i 383. Zakona o upravi.

Članak 5.

Društveni pravobranioci samoupravljanja i njihovi zamjenici u Republici
i zajednicama općina, koji su razriješeni svojih funkcija ostvarivat će
prava shodno Zakonu o osobnim dohocima i drugim primanjima funkcionara
koje bira ili imenuje Sabor Republike Hrvatske, Predsjedništvo Republike
Hrvatske, Ustavni sud Hrvatske i Vlada Republike Hrvatske ("Narodne
novine", br. 19/90), a društveni pravobranilac samoupravljanja grada
Zagreba i njegov zamjenik te društveni pravobranioci samoupravljanja općina
i njihovi zamjenici, koji su razriješeni prije stupanja na snagu ovoga
zakona i koji će biti razriješeni nakon prestanka rada organa iz članka
1. ovoga zakona, ostvarivat će prava prema Zakonu o radnim odnosima ("Narodne
novine", br. 19/90).

Članak 6.

Zakon o društvenom pravobraniocu samoupravljanja ("Narodne novine",
br. 31/74, 22/83, 30/83 - prečišćeni tekst i 27/87) prestaje važiti 31.
prosinca 1990.

Članak 7.

Ovaj zakon stupa na snagu osmog dana nakon objave u "Narodnim novinama".

Klasa: 005-03/90-01/01

Zagreb, 7. prosinca 1990.

SABOR REPUBLIKE HRVATSKE

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Predsjednik Sabora

**dr. Žarko Domljan,v.r.**

Zakon, NN 53/1990-989